**MOŽE LI SE ŠKOLOVATI ZNATIŽELJU?**

*Mašta je važnija od znanja, jer znanje je ograničeno*, reče Albert Einstein. Mašta uzlijeće na krilima znatiželje, dodao bih i složio se s Nietscheom da su *sretni oni koji su znatiželjni*.

Kako definirati znatiželju je sigurno složenije nego li je prepoznati.

Predavanje će se baviti pitanjima i ponuditi dijalog na temu znatiželje, kao izvorom sreće, kao želje za znanjem i kao želje za doživljajima i uzbuđenjima. U novim situacijama u koje nas je znatiželja dovela, orijentirati se i snaći - potiče odlučnost i razvija osobnost. Riječi će biti i o odnosu straha i znatiželje, kreativnosti i znatiželje.

Posebnu pažnju ćemo posvetiti pitanjima: kako njegovati znatiželju, kako školovati znatiželju , kako poticati znatiželju i koristiti je u nastavnom procesu ? Uz primjere iz teorije i prakse, želim ukazati na važnost znatiželje i njezin utjecaj na cjeloviti razvoj ličnosti.

**Nikša Eterović**

Nikša Eterović rođen je 1955. u Splitu, a živi i radi u Berlinu. Godinama se bavi istraživanjima kreativnosti, metodama kreativnog treninga i treninga kreativnosti, poticanjem i njegovanjem kreativnog izraza i njegovim utjecajem na razvoj cjelovite ličnosti. O svojim iskustvima piše i objavljuje, i održao je čitav niz radionica i predavanja.

Kazališni je redatelj, diplomirao na Akademiji u Zagrebu, koji je do sada ostvario stotinu i trideset režija u kazalištima za mlade i odrasle, profesionalnim kazališnim kućama i slobodnim projektima u Hrvatskoj, Jugoslaviji, Njemačkoj, Španjolskoj i Irskoj. Profesor je i filozofije i komparativne književnost, diplomirao u Zadru.

Bogatog je iskustva jer je kao pedagog školovao čitave generacije glumaca, redatelja i kazališnih pedagoga na Theakademie u Berlinu, čiji je bio direktor i umjetnički voditelj, punih šesnaest godina, od 1995. do 2012.